কলকাতার আকাশে রোদ দেখা গিয়েছে মঙ্গলবার সকালে। তবে তা মাঝে মাঝেই ঢেকে যাচ্ছে মেঘে।
আলিপুর আবহাওয়া দফতরের পূর্বাভাস, সোমবারের দুর্যোগ কেটে গেছে কলকাতার আকাশ থেকে। অতি গভীর নিম্নচাপটি সরে যাচ্ছে পশ্চিম দিকে।
এর ফলে নিম্নচাপটির পরোক্ষ প্রভাবে কলকাতায় আকাশ মেঘলা থাকবে ও মাঝে মাঝে বৃষ্টির সম্ভাবনা রয়েছে।
তবে পশ্চিমের জেলাগুলিতে ভারী থেকে অতি ভারী বৃষ্টি চলবে। দুই মেদিনীপুর, বাঁকুড়া, পুরুলিয়া ও বর্ধমানে বৃষ্টি হবে।
সেই বৃষ্টির প্রকোপ টের পাচ্ছেন এই এলাকার বাসিন্দারা। তবে ধীরে ধীরে সেই নিম্নচাপটি ঝাড়খণ্ডের দিকে সরে যাচ্ছে। ঝাড়খণ্ডে চলে গেলে বৃষ্টির তেজ অনেকটাই কমে যাবে।

মঙ্গলবার সকাল ৯টার উপগ্রহ চিত্র
সকাল সাড়ে পাঁচটা নাগাদ এই নিম্নচাপটি বাঁকুড়ার কাছে অবস্থান করছিল। দুপুরের মধ্যেই এটির শক্তি কমে সাধারণ নিম্নচাপে পরিণত হওয়ার পূর্বাভাস রয়েছে। 
উত্তরবঙ্গেও বিক্ষিপ্ত বৃষ্টি হওয়ার সম্ভাবনা রয়েছে আগামী ৪৮ ঘণ্টায়।
তবে আবহাওয়া দফতরের পূর্বাভাস অনুযায়ী, আগামী শনিবার পর্যন্ত এই মেঘ-বৃষ্টির খেলা চলতে থাকবে। আকাশ মেঘলা থাকবে। কয়েক পশলা বৃষ্টির সম্ভাবনা থেকেই যাবে। 
মঙ্গলবার সকাল সাড়ে ৮টা পর্যন্ত আলিপুরে ৭০.৮ মিমি বৃষ্টি রেকর্ড করা হয়েছে। সর্বোচ্চ তাপমাত্রা স্বাভাবিকের থেকে ৭ সেলসিয়াস কমে ২৫.৭ সেলসিয়াস হয়েছে। 
আগামী ২৪ ঘণ্টায় দক্ষিণবঙ্গের সব জেলাতেই সতর্কতা জারি করা হয়েছে। পশ্চিম ও উত্তর-পশ্চিম অভিমুখে  ৪০ থেকে ৫০ কিলোমিটার (প্রতি ঘণ্টা) বেগে ঝোড়ো হাওয়া বয়ে যাওয়ার সম্ভাবনা রয়েছে আবহাওয়া দফতরের পূর্বাভাস অনুযায়ী।